amanoisuno/poet huggingface dataset:
倦妝圖 盛世忠
睡覺春山懶更添，起來餘恨鎖眉尖。料應春事關心曲，怕見楊花不捲簾。
嬾讀書 盛世忠
不弄絲桐不作詩，槃池疊石學兒嬉。少年讀易都忘却，身似羲皇未畫時。
王昭君 盛世忠
漢使南歸絕信音，氈庭青草始知春。蛾眉却解安邦國，羞殺麒麟閣上人。
次屏翁韻 戴燁
幾番樽酒遇書櫺，談笑清風起座屏。一世猖狂渾似醉，此心明白固長醒。英雄自昔難虛老，鐘鼎他年要刻銘。若見旁人問消息，爲言桂子待秋馨。
題武夷 蔡模
絕壑藤蘿貯翠烟，水聲咄咄亂峰前。時人但說青山好，腸斷雲間雙髻仙。
獻闕廷 鄭宷
韓陽風景世間無，堪與王維作畫圖。四顧羅山朝虎井，一條带小繞龜湖。形如丹鳳飛銜印，勢似蒼龍卧吐珠。此處不堪爲縣治，更於何處拜皇都。
雲巖 金文剛
丹崖何突兀，與客共躋攀。一嘯九天潤，斷雲千古閑。杖行龍虎背，袖拂斗牛間。願言覓刀圭，乘風弄羽翰。
慶元府人日鄉飲酒禮 顔頤仲
王春人日喜陰晴，文物衣冠萃四明。禮樂幾年今一見，主賓百拜酒三行。人心天理須興起，士習民風悉變更。太守自慚才德薄，綱維全頼老先生。
柳花 顔頤仲
柳漸成陰萬縷斜，無腰柔弱弄韶華。一庭春色無人管，簷雨聲中飛盡花。
桐 顔頤仲
庭梧驚秋風，葉葉彫萎紅。行人何不歸，委魂逐孤鴻。去日良已賒，客身轉飄蓬。千里各一涯，關山月明中。兩臂恨不羽，飛逐君西東。
和碧玉千峰詩 顔頤仲
道在穹壤間，如日照萬國。淳乾再中天，斯文荷申錫。惟時朱夫子，一柱擎天力。勉齋妙心傳，月印寒潭碧。東野正始音，絕唱未易續。昕庭萬言對，珠璣燦盈掬。一麾壓南州，寒谷回春燠。煌煌漳水珠，照燿崑山玉。美哉巽齋守，傑構捐金錢。橫經踞臯比，冠劍來三千。賢侯揭新扁，偉觀還當年。孰能踵公武，名蓋東南天。經畬望有秋，譬彼田舍翁。學道猶學醫，百脈期疏通。立身尚名節，峻峙千仞峰。勉哉蹈前修，毋與流俗同。
茅山 楊至質
玉肺空浮巳字山，五門不鎖洞天寬。紫花可餌秋尋朮，紅焰難埋夜見丹。畫出一牛方水草，飛來三鵠各峰巒。仙蹤寂寞高風遠，誰爲先生指額瘢。
送茅山劉書記游南嶽 楊至質
憶共住華陽，晴藍紫朮香。空山今詣闕，吾子亦游方。草露雙芒屨，丹經一布囊。好登祝融頂，紅橘迸扶桑。
寄楊休文 李叔與
溪園雪凝古梅枝，我逐歸雲子到時。交一臂間遲面見，乃千里外話心期。人緣至此猶難合，天意其然欲對移。擬辦瘦藤聞束擔，有何山水未經詩。
舟中寄磵谷 李叔與
秋風四起秋雲薄，客懷頗欠商量著。淺灘膠舟石犖确，欲進不可退難却。蘋蓼妝成秋綽約，獨倚晚風吟思涸。故人雲錦自天落，一紙模糊萬金藥。上言相思下離索，勾引蓴鱸味逾惡。吾心孤雲身野鶴，到此方知出山錯。歸理綠簑更青蒻，何處方舟無杜若。
山窗雜詩  其一 李叔與
學把鉏頭蒔小畦，牡丹不種種荼縻。花開贏得年年看，棘蔓猶堪補敗籬。
山窗雜詩  其二 李叔與
一樣春風到町畦，物成春亦不能齊。過籬新笋貪成竹，不管同根未脫泥。
山窗雜詩  其三 李叔與
夜久寒爐火尚紅，隔山誰動五更鍾。小童和夢移燈去，不管殘書讀未終。
內河  其一 李叔與
短蓬邀我到常州，入郭猶如野渡頭。忽有畫橋楊柳岸，柳中依約見青樓。
內河  其二 李叔與
隔岸青松數百株，柳陰陰處結茅廬。溪翁有此不知趣，乞與詩人作退居。
烏衣園  其一 李叔與
綠陰庭院夏初長，梅子新肥杏子黄。枝上莫彈秦吉了，遊人借此當笙簧。
烏衣園  其二 李叔與
烏衣三徑去年開，庭樹幽陰綠作堆。胡蝶不知人是客，雙雙飛入矮牆來。
層樓  其一 李叔與
半空和月倚新秋，十二欄干曲曲愁。我亦天涯零落者，不如飲到醉歸休。
層樓  其二 李叔與
臺城勝概得同遊，爛醉西風藥玉舟。目送歸雲天一角，教人生怕上層樓。
山窗 李叔與
掛起山窗滿眼秋，小溪寒處竹深幽。有詩戲爾教兒誦，無酒歸而與婦謀。窗爲防風須密補，籬因禦寇更完脩。怕無人可論心事，賸種梅花在屋頭。
山窗雜詩  其一 李叔與
柳花收絮麥收芒，安石榴開日漸長。窗下小儒無一事，自携新水活菖陽。
山窗雜詩  其二 李叔與
月照西窗夜未闌，起來和墨研池乾。急忙欲寫梅花賦，敲碎溪冰一片寒。
題李伯章蓬窗 李叔與
短蓬留雪映窗紗，一似王家訪戴家。到底王家風味淺，月痕低處欠梅花。
題劉總郎書堂屏上 李叔與
懷人已仙去，書堂猶昔時。夜夢雖微茫，晝日儼在茲。我欲載遺事，簡素多亡遺。目前尚如此，後世誰相知。
偶成 李叔與
撲斷清貧事，蕭然一室居。雨將苔曼衍，秋與蕙清癯。火白衣猶煖，香焦味有餘。山中足詩思，豈必灞橋馿。
題徐後湖扣舷歌卷末 李叔與
吾欲釣魚東海去，一葉扁舟未能具。君呼小舫山水間，扣舷作歌秋水寒。吾詩百篇不直一盃水，君歌一闋遊鱼亦傾耳。得君此編拱璧加明冰，玉笥陵雲無此清。安能移我龍湖白竺之茅屋，來並清江後湖曲。我鳴榔，君扣舷。醉歌長篇復短篇，却使後人呼作徐李同舟仙。
送李仲炳歸  其一 李叔與
君家渝水我螺川，同是江南百里天。同道同心更同姓，只年相遠却忘年。
送李仲炳歸  其二 李叔與
扁舟同載石頭城，雨打孤蓬夜共聽。愁殺明朝桃葉渡，陽關無曲柳能青。
送李仲炳歸  其三 李叔與
思歸恨臂不成翰，却笑誰令汝出山。夢暫得歸歸未得，且編歸夢寄書還。
贈談天 李叔與
我坐詩窮子術窮，十年湖海兩漂蓬。子歸農圃吾歸釣，此去懸知命可通。
暮春感興 何基
郊原春向深，幽居寡來往。和風日披拂，淑氣遍萬象。草本意欣榮，禽鳥聲下上。靜中觀物化，胸次得浩養。緬懷浴沂人，從容侍函丈。舍瑟自言志，宣聖獨深賞。一私盡消融，萬理悉照朗。其人不可見，其意尚可想。我生千載後，恨不操几杖。春服雖已成，童冠乏儔黨。安得同心人，詠歸嗣遺響。
和吳巽之石菖蒲 何基
菖蒲綠茸茸，偏得高人憐。心清境自勝，何必幽澗邊。節老葉愈勁，色定枝不妍。堂中賢主人，與汝俱蕭然。豈不與世接，自遠塵俗沾。
西山孝子吟 何基
君不見東京茅季偉，布褐躬耕具甘旨。烹雞饋母供晨羞，却辦草蔬爲客禮。北州高士郭林宗，一見驚嗟不能已。又不見唐朝董邵南，窮居行義無與比。朝耕夜讀養雙親，孝格天翁降祥祉。一時好事昌黎公，爲作啟詩歌盛美。兩君制行固已奇，姓名自足垂千祀。更有高賢爲發揮，至今赫然在人耳。幾年見說西山汪，信義當時表閭里。只今家雖四壁空，却有賢孫祖風似。力田養親孝行高，千載董茅同一軌。孑然隻影無妻兒，手自耔耘供滫瀡。乃翁喪明三十年，膝下承顔不離跬。三時但務親耕鋤，一日何曾入城市。朝朝敬問衣燠寒，旦旦謹察食豐菲。一畦早韭登春盤，五母黄雞薦秋黍。盡心自足爲親歡，豈必三牲八珍侈。謹身百不貽親憂，父子熙熙和氣裏。翁目雖瞽翁心怡，八十龐眉反兒齒。邇來缾粟頗不慳，積善固宜天相只。鄉閭詠嘆同一聲，養志如君能有幾。人有詩書君未學，我謂如君真學矣。孝弟是乃百行先，爲仁每必從此始。世人有親不能養，浪著儒冠誠可恥。何如汪君貧窶中，卓然合此秉彝理。拱辰山人孝義家，冰鑑可與郭韓擬。聞君之風喜欲顛，揮灑龍蛇忽盈紙。諸君自感聲氣同，雜以清商間流徵。既經名勝文發揚，一日傳誇滿桑梓。我雖病倦愧不文，亦作長謠紹貂尾。安得是邦賢使君，特爲蜚牋啟丹扆。峨峨雙表旌高門，題作西山汪孝子。名配此山長不窮，來者人人爲興起。
老菊次時所性韻 何基
獨步東籬餐落菊，一幅烏紗漉浮玉。悠然謝客欲醉眠，懶拾枯枝炮脫粟。靖節先生骨已寒，回生何必須神丹。紫陽一字冠青史，名節恃此安如山。義熙一去知幾變，金鈿翠葆猶年年。我生因循顛已華，甚矣今年脫左車。嘲紅弄綠少時態，歲晚相對惟寒花。雨荒深院黄金盡，誰謂顔色埋塵沙。高風雅致隨遇見，簾外玉立橫枝斜。
題定武蘭亭副本 何基
文皇命殉昭陵土，蘭亭神蹟埋千古。率更搨本勒堅珉，鹽帝歸裝留定武。薛家翻刻愚貴游，舊本和龕歸御府。烟塵橫空飛渡河，中原荆棘交豹虎。維揚蒼蒞駕南轅，百年文物不堪補。紛紛好事競新摹，傾敧醜俗亡遺矩。如今薛本亦罕見，髤𬴧典型猶媚嫵。清歡盛會何足傳，右軍他帖以千數。託言此筆不可再，慨然陳迹興懷語。今昔相視無已時，手掩塵編對秋雨。
訪楊船山道中迷塗和王元思韻 何基
審問方知道，冥行易失岐。每因貪徑捷，多致落嶔巇。浪謂途言惑，先由己意移。知津要端的，直造始無疑。
春日閒居 何基
輕陰薄薄籠朝曦，小雨斑斑濕燕泥。春草階前隨意綠，曉鶑花裏盡情啼。
春晚郊行 何基
村烟澹澹日沈西，岸柳陰陰水拍堤。江上晚風吹樹急，落紅滿地鷓鴣啼。
法清寺水珠呈杜季高 何基
壘石爲山已浪呼，小球戲水更名珠。世間何事非虛假，還值先生一笑無。
夾竹梅 何基
不染世間兒女塵，任他桃李自爭春。也應高潔難爲對，獨有修篁是可人。
寬兒輩 何基
丈夫何事怕饑窮，況復簞瓢亦未空。萬卷詩書真活計，一山梅竹自清風。
雜詩  其一 何基
一敬由來入道門，須臾不在便非仁。直須認取惺惺法，莫作回頭錯應人。
雜詩  其二 何基
善惡分明雖兩歧，念端差處只毫釐。怕將私意爲天理，所以先民貴致知。
雜詩  其三 何基
聖門事業遠難攀，立志須同古孔顔。井不及泉猶棄井，山如虧簣未爲山。
送王敬巖江東都憲  其一 何基
褰帷不憚暑天長，少試平生活國方。吏蠹民冤盡梳洗，要令枯旱變豐穰。
送王敬巖江東都憲  其二 何基
獄情微曖自難明，著意平反或失平。生死兩無纖芥恨，考求須盡察須精。
送王敬巖江東都憲  其三 何基
功夫真處在持操，外澤中乾亦謾勞。獨探聖言求實用，豈同末俗爲名高。
繳回太守趙庸齋照牒 何基
閉關方喜得幽棲，何用邦侯更品題。自分終身守環堵，不將一步出盤溪。
題徐伯光真 何基
舞雩春服浴沂侶，社飲衣簑學稼翁。可士可農隨地樂，此心無處不春風。
送淮西左憲知黄州 何基
日向庭闈綵服趨，天邊忽下紫泥書。分銅既佩諸侯印，衣繡仍登使者車。萬竈貔貅須宿飽，九州鴻雁要安居。笑談了却公家事，指日催歸侍玉除。
海棠 何基
幾樹繁紅一徑深，春風裁剪錦成屏。花前莫作淵村恨，且看楊妃睡未醒。
寒夜寄友 何基
月色窺人冷，梅花何處香。遥思棲隠客，高嘯白雲鄉。
句 何基
皓首何妨一布衣。
夜泊長河 許棐
黄帽貪程夜泊遲，市樓燈火歇多時。滿懷風月無分付，却借漁翁短笛吹。
訪潘叔明 許棐
一室寬於養鶴籠，荻簾疏透雪花風。怪來几案無寒色，春在題詩卷子中。
明妃 許棐
漢宮眉斧息邊塵，功壓貔貅百萬人。好把香閨舊脂粉，豔妝顔色上麒麟。
醉起 許棐
午醉醺醺到日晡，起呼茶盌炷熏爐。隔窗幾點敲花雨，子細聽時却又無。
帕子 許棐
萬縷縱橫如妾恨，一方輕薄似郎恩。多時不繫纖腰舞，却對花前拭淚痕。
晚泊臨平 許棐
晚卸風帆泊市橋，稅亭民屋總蕭條。秦封不到河邊柳，送往迎來枉折腰。
元夕後湖上作 許棐
自從樓閣罷燒燈，未有今朝一日晴。暖拆葑邊冰翼破，寒留山頂雪痕輕。嬌驄已印尋芳跡，小妓新翻鬻唱聲。每箇旗亭商一醉，也應排日到清明。
沈子壽郊居 許棐
屋外猶餘地百弓，經鋤知費幾年工。栽蔬少似於陵仲，種菊多於靖節翁。偃屈溪山詩卷裏，破除風月酒杯中。近來又喜禪機透，一顧叢林萬衲空。
贈葉靖逸 許棐
借得城居一丈寬，五車書向腹中安。聲華馥似當風桂，氣味清於著露蘭。朝士時將餘俸贈，鋪家傳得近詩刊。回看舊隠西湖上，誰伴沙鷗度歲寒。
鄭介道見訪 許棐
步頭楊柳種多年，今日方維勝客船。掃石共看山色坐，枕書同聽雨聲眠。溪羹旋煮蓴絲滑，野飯新炊芡玉圓。不管歸心忙似箭，强留吟過菊花天。
贈龔彥質 許棐
慈湖分與半窗燈，照得襟懷徹底明。蒲座夜閑貓占卧，筍輿春暖鶴隨行。爐香欲盡經猶誦，硯墨才濃句已成。歲晚弟兄俱白首，一樓風雨話深更。
題常穆仲蘸碧 許棐
舫樣一亭小，依山復靠池。每來分席坐，須憶下湖時。竹弄當窗影，花添蘸水枝。人間風浪惡，泛宅幾天涯。
趙叔魯 許棐
天上除書駱驛飛，謫僊何事得來遲。旅懷寬似居家日，學力高於未第時。山带晴霏橫畫軸，水流清響入琴絲。世間多少王孫貴，無我寒泉一句詩。
秋江漁父 許棐
小舟輕似一鷗飛，戀月隨風慣不歸。困卧蘆花深雪裏，夜寒添蓋舊蓑衣。
山間 許棐
趁得山間笋蕨春，借厨烹煮自吹薪。倩誰分我杯羹去，寄與中朝食肉人。
木山父書院 許棐
占得文房一丈强，地幽雖夏亦清凉。瓶花誤倒水侵案，書葉亂掀風滿床。薜長密藤遮半壁，桐分疏影出低牆。客來莫道無祗待，只啜茶甌却味長。
蠟梅江梅同瓶 許棐
苗裔元從庾嶺分，兩般標致一般春。淡妝西子呈嬌態，黄面瞿曇現小身。不羨腰金橫玉貴，來尋嚼蠟飲冰人。只愁花謝香狼籍，桃李如何接後陳。
贈畫魚沈秀才 許棐
寫字摛文不療饑，生涯換得頗新奇。錦心暗織臨淵網，蓬鬢潜繅釣雨絲。落筆易於投餌處，得錢多似出罾時。漁翁枉占煙波闊，不及君家小硯池。
贈北磵 許棐
天下名山行脚遍，依然形影瘦伶俜。支吾寒暑袈裟耐，變眩煙霞筆硯靈。對客敬如堂上佛，讀書通似藏中經。石頭路滑終難到，不是詩禪莫扣扃。
雪曉 許棐
臘雪連宵接曉飛，錦衾公子未曾知。起來携杖敲梅樹，扶得輕盈壓損枝。
閨怨五首  其一 許棐
眉鎖從春不暫開，懶移心事向妝臺。恩情恰似殘花片，去逐東流更不迴。
閨怨五首  其二 許棐
別後相思瘦玉肌，不堪重著看花衣。恨君得似梁間燕，社日辭家社日歸。
閨怨五首  其三 許棐
月引庭花影上窗，悶和簪朶卧空床。春寒翠被無人共，閑却熏爐一字香。
閨怨五首  其四 許棐
離愁一點濃如黛，强把金篦掃不開。新月幾番呈巧樣，薄情夫壻未歸來。
閨怨五首  其五 許棐
小院東風去住中，春愁元不隔簾櫳。自家顔色凋零盡，却對花枝惜墮紅。
枯荷 許棐
萬柄綠荷衰颯盡，雨中無可蓋眠鷗。當時乍疊青錢滿，肯信池塘有暮秋。
庭樹 許棐
今年庭樹著花稀，因是耽書失事治。何處結巢雙喜鵲，却來刪得幾枯枝。
春晚 許棐
推過詩編把酒斟，挽春佳句讓鶑吟。門前却喜無人掃，積得殘花一寸深。
贈臨上人 許棐
遶湖山疊翠，師住最高層。野偈書林葉，茶鐺煮澗冰。松筠爲道友，日月是禪燈。儻許分峰隠，甘爲有髮僧。
客路 許棐
客路久驅馳，秋深兩鬢知。田家投夜宿，漁竈寄晨炊。契分燈前影，生涯橐裏詩。遥憐故園菊，荒草沒霜枝。
鍾俊卿見訪 許棐
荒圃知非延客地，謾分苔石坐移時。杯中淺注三行酒，几上同看數板詩。樹未經霜飛葉早，菊因閏月放花遲。自無景物留君住，却恨西山日半規。
題倦庵 許棐
自扁庵爲倦，斯名恐未然。醉巾頻漉破，遊屐幾磨穿。新種竹都活，舊栽花更妍。門前春水漲，催發孝廉船。
贈元耘軒 許棐
白髮蕭蕭客帝都，故園閑却種瓜鉏。平時不信爲儒誤，今日方知涉世疏。煙浦未尋歸去艇，雪窗猶讀借來書。詩名壓盡江湖客，要在唐人向上居。
題吳叔清郊居 許棐
哦松未了賦歸歟，旋買田園結草廬。數畝竹陰惟欠鶴，半池山影不妨魚。舉杯多是沽來酒，插架無非讀過書。我已倦爲都下客，願君分與把茅居。
書郭子度壁 許棐
禁苑精廬是切鄰，衣巾雖舊不沾塵。鐘魚聲裏吟連曉，花柳香中醉過春。和土重泥燒藥竈，買絲新接釣魚綸。遶湖十萬人家住，如此清閑有幾人。
雁字 許棐
點畫分明印碧空，迴鸞返鵲勢差同。月邊映得銀鈎體，雪裏摹成玉箸工。斷續似經秦火後，悲凉如在楚詞中。愁人筆硯俱荒廢，倩寫相思寄便風。
宮詞二首  其一 許棐
卧聽羊車輥夜雷，知從誰處燕酣回。蟾光也解君王意，隔箇簾櫳不入來。
宮詞二首  其二 許棐
同入宮來幾許人，因何遣妾護長門。雲鬟半脫香腮瘦，却愛菱花鏡子昏。
古墓 許棐
石人猶自立蒿萊，拂讀殘碑字字哀。鄰冢已澆寒食酒，野風分送紙錢來。
憶鄭元甫 許棐
別後黄花兩度殘，天涯彼此寄書難。幾行雁字斜陽裏，聊當平安一紙看。
贈芸窗 許棐
能書能畫又能詩，除却芸窗別數誰。只是霜毫冰繭紙，才經拈起便新奇。
戍婦詞一首 許棐
半落釭花午夜閑，戍衣裁就寄君難。雁來不带平安字，却带邊風入帳寒。
贈陳宗之 許棐
六月長安熱似焚，廛中清趣總輸君。買書人散桐陰晚，卧看風行水上文。
傷春曲 許棐
日日望郎郎未歸，玉肌寬盡縷金衣。春心撩亂强拘束，碎剪紅綃補舊枝。紅綃才向枝頭住，殘花又逐東風去。願花飛入笑筵中，莫入愁人斷腸處。愁人見花人自羞，花見愁人花也愁。花飛有盡愁無盡，柳外一聲黄栗留。
四時宮詞各一首  其一 許棐
因見落花心覺悟，薄羅襟上淚痕乾。容顔縱似花枝好，能得君王幾日看。
四時宮詞各一首  其二 許棐
碧玉凉梳落枕邊，懶梳雙鬢學新蟬。恩情不及班姬扇，縱是炎天亦棄捐。
四時宮詞各一首  其三 許棐
凉夜誰同玉簟眠，湘波冷浸一枝蓮。君王不學中秋月，處處分身處處圓。
四時宮詞各一首  其四 許棐
雪壓長門消未盡，夜衾堆盡舊宮羅。鴛鴦瓦下垂冰筯，未抵思君玉筯多。
郭評事 許棐
廷評滿腹貯陽春，筆下從來活幾人。廳小似分幽寺住，俸輕如在舊山貧。堆書教子猶疑少，倒屣迎賓不厭頻。欲效林宗巾角墊，自嫌雙鬢有紅塵。
挽吳春伯 許棐
入門諸子哭褰衣，痛說嚴君屬纊時。病重刀圭難作效，家貧衾含不如儀。從春屢有登臨約，近日方無唱和詩。執紼南屏山下路，悲風吹亂綠楊絲。
挽郭子度 許棐
連年染患貌梔黄，盧扁猶無起死方。稚女自敲尸畔磬，鄰僧來炷佛前香。生涯謾有千書卷，受用惟存一奠觴。聽說茶毗心更苦，拭乾清淚又成行。
寄吳宜之 許棐
文公徒弟無多在，學術應如壽數高。好句先教諸子和，墊巾翻被俗人嘲。湖邊茶店同誰坐，井畔柴扉欠我敲。昨夜相思眠不穩，月眉斜印落花梢。
瑛上人 許棐
十二三時便出家，何曾頃刻離煙霞。晨持數卷日方上，夜梵千聲月未斜。洗鉢不經鷗浴水，插瓶嫌採蝶殘花。儒冠誤我駸駸老，何日蒲團共結跏。
木芙蓉 許棐
芙蓉豔金谷，秋色錦機中。霜樹不知醜，葉與花爭紅。
東歸道中 許棐
芙蓉波面出罾魚，廉似城中買擔蔬。欲試膾刀還不忍，恐傷千里寄人書。
籠禽怨 許棐
千金新購入雕籠，恨在嬌聲斷續中。昨夜羈雌何處宿，落花殘月故巢空。
破鏡詞 許棐
寶鏡一從分破後，不堪磨拭照妝鈿。倩誰携上青雲去，補得今宵缺月圓。
龔彥質恕可二丈 許棐
兩龔當暑客秦溪，旋買黄綀替熟衣。想見西湖風月裏，藕花凝望載詩歸。
張聲父 許棐
城中破屋妻兒住，自向招提借小房。壁上碑文皆古篆，案頭書冊半僊方。月嫌碎竹遮窗暗，風款飛花入座香。點檢未如僧相處，只多髭鬢幾莖霜。
秋齋即事 許棐
桂香吹過中秋了，菊傍重陽未肯開。幾日銅瓶無可浸，賺他饑蝶入窗來。
泛剡 許棐
水闊無風似有風，蘆花摇落櫓聲中。鷗無一點驚猜意，認作當時載雪翁。
醉歸 許棐
半醉歸來卧不成，月華霜彩爛中庭。茶鐺凍結香匜冷，只把梅花嗅得醒。
湖上曲 許棐
新晴旋蠟遊春屐，半濕香泥恰好行。琢得小詞腔未穩，往來花下怯歌鶑。
趙野雲 許棐
載雨駕雷翻覆頃，漏星藏月卷舒間。若將雲與詩人比，政恐雲無日日閑。
古硯送趙明府 許棐
一片端州古硯磚，翁孫相授當良田。寒梅磵下和冰洗，秋桂窗前滴露研。學字不工空費紙，吟詩雖苦未成編。贈君携去薇花畔，草詔閑時枕匣眠。
戲題花片 許棐
一片落花題一字，湊成一首怨春詩。縱橫貼在窗紗上，巧似迴文織錦時。
寄衣曲 許棐
蘆花風緊雁飛飛，便寄邊衣也是遲。妾把剪刀猶覺冷，况君披甲枕戈時。願君百戰圖勳業，馘項殲嬴頻獻捷。博取貂蟬金印歸，無負君王無負妾。
畫眉曲 許棐
日印花枝欲滿窗，旋磨鸞鏡試新妝。恩情只似春宵短，眉黛空如柳葉長。
宿閑林步 許棐
山禽棲定澗蛙鳴，時復鴟梟雜數聲。昨夜酒添春睡重，幸無憎愛到天明。
宮女詞 許棐
妍醜三千衆，恩情一例輕。妾身雖寂寞，天下却升平。
真珠園 許棐
芭蕉葉上題詩字，雨後來看半不全。餘濕未勝濃墨補，且携巵酒到花前。
湖邊 許棐
湖邊開到木芙蓉，攘盡荷花十里紅。紅蓼莫慙顔色淺，榮枯同是一秋風。
讀南嶽新稿 許棐
春來遊未遍湖山，已是風光一半殘。細把劉郎詩讀後，鶑花雖好不須看。
花 許棐
牆頭新露一枝紅，壓盡隋人萬綵工。香豔便棲雲鬢老，也勝飄泊晚西風。
別友 許棐
分付離觴莫滿斟，酒深還與恨同深。自憐不及春江燕，一路相隨伴好吟。
不語僧 許棐
默坐蒲龕若塑成，客來惟聽小鐘鳴。却嫌庭樹無禪力，時有風枝雨葉聲。
孔海翁 許棐
鑑湖湖上寄閑身，好景應同賀監分。梅下有船供載雪，荷邊無地可鉏雲。吟人多倩刪詩稿，名士爭求作序文。畫卷書編藏滿屋，其他生計盡輸君。
題縣樓呈丘竹坡 許棐
令君聊試棟梁材，結就譙樓亦壯哉。疑是海宮新湧出，不然僊府乍移來。無人敢带私心入，萬戶皆知正道開。細數代瓜能幾日，曉籌昏鼓莫相催。
寄題竹坡 許棐
郭外移來費俸金，幾年擡舉玉成林。更無餘地栽閑樹，儘有高枝著卧禽。寒影似傳東野貌，清聲如寫伯夷心。呼童少殺青瑶簡，染月濡雲寄我吟。
數椽 許棐
數椽茅屋傍林塘，幽似山僧獨住房。夜靜只憑猿守宅，晝閑時有鶴升堂。旋收落葉供茶爨，細搗枯花作印香。書冊滿床詩滿橐，別無生計亦何妨。
送友人爲僧 許棐
知心朋友雲霄裏，三尺官綾取不難。禪衲乍披身愈瘦，儒冠新脫頂微寒。數編詩稿聊收起，一藏經文旋取看。惟我塵緣推不去，蕭蕭華髮倦漁竿。
地爐 許棐
穴地爲爐了一寒，肉屏氈帳任無緣。晨燒樹下沾霜葉，夜煮山頭瀉月泉。已借陽和歸故絮，更分光焰到殘編。百年貧富灰埃盡，荒冢纍纍野燒邊。
春雪 許棐
東風吹雨作花飛，寒勒芳程幾日遲。惟有庭前老梅樹，謝渠添補落殘枝。
挽沈晏如 許棐
不信詩人一例窮，如公半世又成空。湖邊便欠尋梅友，籬下應無采菊翁。雪片堆平閑藥竈，雨聲敲碎舊漁篷。墓銘吟稿兒封寄，血淚斑斑浣紙紅。
贈相士 許棐
澗水溪冰似鏡清，自看寒貌已分明。煩君別相江湖友，來歲誰魁淡墨名。
陳裕齋墨戲 許棐
臨帖鈔書外，尤深破墨工。萬峰千嶂趣，片紙尺綃中。雲暗孤村月，潮生滿樹風。自嫌吾已老，摩硯一無功。
題吳秋潭隠居圖 許棐
到處有茅堪蓋屋，誰家遷槿不成籬。秋潭何事經營晚，應是無人會買詩。
題摩雲 許棐
老松陰下訪摩雲，仰望青雲隔幾塵。不是倚空梯百尺，只緣中有道高人。
田間 許棐
田間久不到，草木半蕭疏。鷗占沉舟浴，蛩分破壁居。僕溫携到酒，鄰送賣殘蔬。未說催租事，黏窗且讀書。
題野處 許棐
數畝家園枕碧波，樹桑疏處補花窠。簷低不礙儒冠入，橋矮才通釣艇過。雲笛旋裁門外竹，雨衣新織檻前莎。有時牛背看書罷，一曲春風甯戚歌。
孫祺卿新居 許棐
幾年銖累束脩錢，才向湖邊置一廛。種竹庭深難得月，養魚池小易爲泉。山呈好畫當書案，柳撒輕絲罩釣船。酒力半酣詩思倦，矮床相對白鷗眠。
招高菊澗 許棐
歸買秦溪屋一間，才如都下僦樓寬。門前養草如花賞，壁上黏碑當畫看。自改舊詩多未穩，獨斟新酒不成歡。髯仙只在淵明宅，泥濘相邀寸步難。
李明府雪中小閲 許棐
令君蒙雪教千兵，一點妖氛不敢生。和氣旋回弓力軟，寒光微映劍花明。民居似倚銀城壯，海道如鋪玉簟平。入蔡歸來方夜半，畫堂歌管未收聲。
西真圖 許棐
翠水池邊宴早秋，雲謠聲裏月西流。醉歸不信乘鸞穩，却擘蓮花作采舟。
書北庵門 許棐
十度來敲九不應，隔籬空見竹青青。不知池裏黄金鯽，聽講楞伽幾卷經。
贈術士張癡 許棐
伶俐不如癡，從來我亦知。才吟詩好日，便是命窮時。鼠笑瓶無粟，蝸嫌壁有碑。五行修得否，髭鬢已絲絲。
謝毓齋李尚書惠詩序 許棐
綠野堂邊種藥成，已斑髭鬢復青青。謝庭子弟皆英物，漢殿公卿半學生。爭捧溪藤求妙畫，競磨崖石乞新銘。如何海角孤吟者，文集中間也掛名。
葉充齋 許棐
歙浦租船只載詩，一廉如此似君稀。雙親猶道行裝重，多带羅紋一硯歸。
題趙子固春山上寺圖 許棐
望得招提見，程猶半日間。馬嘶曾到處，僕指未行山。風遞松聲遠，雲連草色閑。何如添箇我，坐石聽潺湲。
湯婆子 許棐
一冬專寵道人房，不藉華清賜浴湯。皤腹却無璋瓦分，矮身難稱綺羅妝。春生蝴蝶半床夢，暖迫梅花一帳香。醉倚肉屏君莫羨，北邙多少黑頭郎。
送寫神李肖巖入道 許棐
一掣塵緣去學仙，鶴程風露漸高寒。白玉樓中逢鼻祖，爲傳吟貌寄予看。
寄趙倉 許棐
麾節交迎出帝城，滿朝皆羨板輿榮。一州暫輟春風暖，八郡同瞻霽月明。吳苑鶑花新管領，秦溪桃李舊生成。應憐倦卧寒窗者，煮藥爐邊聽雪聲。
送趙子梁 許棐
梅福舟行速，離觴不暇斟。雖然交日淺，頗覺別情深。宿處雁相伴，到時鶑對吟。水心新冢下，替我一沾襟。
得閑亭 許棐
柳風雖小絲絲裊，花雨無多點點香。惟有吟毫閑未得，染紅濡綠一春忙。
題錢慶豐醒庵 許棐
不向杯中物，吟邊僅有君。自無沉醉分，非效獨醒人。捲箔進明月，開門放宿雲。揀茶敲未遍，又摘露芽春。
挽周倅 許棐
真是分風月，歸來無俸錢。人皆嗤拙宦，天又嗇長年。舊宅寒潮外，新塋古樹邊。一詩哀不盡，簷雨對潸然。
上趙蘭坡 許棐
身迫雲霄自不知，只如師友講論時。驅龍駕鳳陽冰字，剪月裁霞太白詩。雨院炷香熏畫卷，晴窗添水浸花枝。十年漫走江湖上，只尺蘭坡却到遲。
上嘉禾趙守 許棐
邦君一念只寬民，真箇龔黄現後身。和氣蒸爲千耒雨，暖雲裁作萬襦春。座中長有清吟客，庭下渾無健訟人。諸郡盡能依此樣，世間那有一家貧。
劍言 許棐
朝潤郅支膏，暮澤樓蘭血。何如沉土中，蝕爲無用鐵。
題常宣仲草堂 許棐
隔市能幾步，幽趣踰山林。鑿池小如斗，水淺魚自深。簷任樹枝礙，階從草色侵。不肯一鋤斫，恐傷春風心。朝出貨仁義，暮歸炊古今。客來無可款，石爐添水沉。
題張俞仲竹屋 許棐
削成千蠹簡，此屋是餘材。長有清風至，渾無俗客來。猿當吟案立，鶴趁釣船迴。添足歲寒計，栽松復種梅。
李方庵款梅 許棐
梅花惆悵三年別，香鎖空庭幾風月。今年花發主人歸，依舊主人貧徹骨。小枝分立硯屏邊，無酒酬春燭焰寒。數葉殘書繙未了，喚起山童敲鳳團。
樂府  其一 許棐
妾心如鏡面，一規秋水清。郎心如鏡背，磨殺不分明。
樂府  其二 許棐
小窗寒燭夜，結紐綴郎襟。不結尋常紐，結郎長遠心。
樂府  其三 許棐
郎身如紙鳶，斷線隨風去。願得上林枝，爲妾縈留住。
題舒王遊半山圖 許棐
馿載新詩僕抱書，松聲禽語當傳呼。不知邂逅耕田者，問著青苗免役無。
題錢叔恭立齋銘後 許棐
拄義撐仁難著脚，十人著脚九斜欹。此銘不特爲君助，今古儒家砥柱碑。
舊漁竿 許棐
掣斷江湖幾線風，蓑衣閑掛餌瓢空。何因獻入君王手，持向磻溪釣太公。
草屨 許棐
江湖蓑笠舊交情，石滑泥深步轉輕。恰是革華蹤跡險，宦程高處越難行。
贈劉相士 許棐
滿鏡秋霜鬢影寒，此生堪笑復堪憐。煩君只相看書眼，更對青燈得幾年。
宗之惠梅窠水玉牋 許棐
百幅吳冰千蘂雪，對吟終日不成詩。憶君同在孤山下，商略春風弄筆時。
月澗惠硯滴梅腦  其一 許棐
手不題詩已數年，硯磚相伴學枯禪。爲君蘸濕玄暉筆，寫出江山雪後天。
月澗惠硯滴梅腦  其二 許棐
踏雪尋梅興未償，衣襟頼有隔年香。銅𠤷更炷冰花腦，不到孤山也不妨。
春思 許棐
嫁得蕭郎不戀家，幾年流落在天涯。滿懷多少傷春事，嫌殺門前叫賣花。
送趙丞 許棐
竹梢風露松梢月，未抵吟丞氣味清。笑問兩年何所得，錦囊詩重俸囊輕。
贈墨僧 許棐
老硯磨穿事不成，萬書堆裏鬢星星。願隨君去柯山下，收拾殘煙寫佛經。
重陽乏酒 許棐
黄花冷笑竹籬邊，笑我床頭乏酒錢。带雨折來無用處，碎挼金屑和茶煎。
燭 許棐
長身夜占銀臺立，焰焰光摇頂上珠。貪向華堂照歌舞，不知灰得寸心無。
代術者言 許棐
不聞沸鼎烹夷叔，那有雲臺畫四凶。自與心君消息了，却將甲乙問窮通。
贈錢相士 許棐
我貌君容一種寒，鷺漂鷗泊廿來年。我詩吟就無人買，君相公卿煞得錢。
觀松巖畫卷 許棐
老屐相隨四十年，慣看蒼翠聽潺湲。今朝細玩松巖畫，猶有吟行未到山。
吳江道中 許棐
一別吳松二十秋，敗荷枯柳總新愁。白頭交友凋零盡，頼有寒江幾箇鷗。
題陸宣公堂 許棐
一編奏議從頭讀，句句冰聯玉綴成。不是德宗嫌切直，自緣唐室未升平。諂魂盡逐殘星滅，義魄長隨霽月明。我亦愛君憂國者，歲時來一拜先生。
送趙蘭坡 許棐
弟判嘉興藹政聲，蘭坡兄又出專城。如將天上一蟾影，分作人間兩郡明。江冷雪隨帆幅去，路晴梅夾轎窗行。開藩便拜歸班詔，也與玉山添重名。
題趙恕可山臺 許棐
繞宅無非罨畫山，吟臺更對好峰巒。錦囊低掛花梢上，玉子輕敲竹廕間。小硯買來猿解捧，異書編就鶴同看。主人出赴功名會，澗水自清雲自閑。
小蓑道人 許棐
滿面瘡痍瘢，胸中一泓雪。醒吟鶴背風，醉卧鷗邊月。不賣嚇鬼符，不試{熝/匕}金訣。笑問舊蓑衣，秋來添幾結。
題丘竹坡新第 許棐
長安富貴海，十客九倦還。君去不著意，君歸無愧顔。舊圃一二畝，新居十數間。花尋直樹種，竹簡斜枝刪。詩句滿壁寫，書編到處安。冬簷日春煖，夏戶風晝寒。不是時令舛，自緣心地寬。天下政多事，未須牢閉關。